Diari Oficial de la Generalitat Valenciana


Sumari del DOGV 8743, del 19-02-2020 (2020/1555)

DECRET 20/2020, de 14 de febrer, del Consell, de modificació del Decret 112/2008, pel qual es crea la Comissió Interdepartamental per a la Modernització Tecnològica, la Qualitat i la Societat del Coneixement a la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2020/02/14/20/dof/vci/html**

### Dades del document

Número de DOGV
:   8743

Data del DOGV
:   19-02-2020

Secció del DOGV
:   I. DISPOSICIONS GENERALS

Número del document
:   2020/1555


Data del document
:   14-02-2020

Organisme emissor
:   Conselleria d'Hisenda i Model Econòmic

Tipus de document
:   Decret

Anàlisi jurídica

 Descriptors 

:   * Conselleria d'Hisenda i Model Econòmic
    * Comissió Interdepartamental Per A la Modernització Tecnològica, la Qualitat i la Societat del Coneixement En la Comunitat Valenciana
    * legislació

DECRET 20/2020, de 14 de febrer, del Consell, de modificació del Decret 112/2008, pel qual es crea la Comissió Interdepartamental per a la Modernització Tecnològica, la Qualitat i la Societat del Coneixement a la Comunitat Valenciana. [2020/1555]  
El Decret 5/2019, de 16 de juny, del president de la Generalitat, ha determinat les conselleries en què s'organitza l'Administració de la Generalitat. És mitjançant el Decret 105/2019, de 5 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat on es regula l'estructura d'aquestes, amb l'objectiu primordial d'atendre amb eficàcia les competències que s'han atribuït a cadascun dels departaments esmentats.  
En l'article 65, s'estableix, entre d'altres, que la Direcció General de Tecnologies de la Informació i les Comunicacions exerceix les funcions en matèria de seguretat de la informació, planificació, coordinació, autorització i control de les tecnologies de la informació, les telecomunicacions i comunicacions corporatives i la teleadministració de la Generalitat.  
Les disposicions esmentades atribueixen a la Conselleria de Justícia, Interior i Administració Pública les funcions en matèria de qualitat i modernització de l'Administració pública, i a la Conselleria d'Innovació, Universitats, Ciència i Societat Digital en matèria de promoció del sector tecnològic valencià, impuls de la digitalització de l'economia i de la societat valencianes. Tot això sense perjudici de les funcions atribuïdes al delegat o la delegada de Protecció de Dades de la Generalitat per la Llei orgànica 3/2018, de 5 de desembre, de protecció de dades i garantia de drets digitals.  
Això fa necessari adaptar a la nova situació la Comissió Interdepartamental per a la Modernització Tecnològica, la Qualitat i la Societat del Coneixement a la Comunitat Valenciana, que es creà pel Decret 112/2008, del Consell, de 25 de juliol.  
En aquest sentit, es delimita com a objecte determinant de la Comissió Interdepartamental la modernització tecnològica i les comunicacions, tot això amb la necessària coordinació amb els departaments responsables en qualitat i modernització de les administracions públiques i innovació i transformació digital, així com amb la resta de departaments.  
Per tot això, a proposta del conseller d'Hisenda i Model Econòmic, en virtut del que es disposa en l'article 28.c de la Llei 5/1983, de 30 de desembre, de la Generalitat del Consell, prèvia deliberació del Consell, en la reunió de 14 de febrer de 2020,  
  
  
DECRETE  
  
Article únic  
Es modifiquen els articles 1, 3, 4 i 5 del Decret 112/2008, del Consell, pel qual es crea la Comissió Interdepartamental per a la Modernització Tecnològica, la Qualitat i la Societat del Coneixement a la Comunitat Valenciana, que passarà a denominar-se Comissió Interdepartamental per a la Modernització Tecnològica i les Comunicacions a la Comunitat Valenciana (d'ara endavant, comissió CITEC), que queden redactats en els termes que consten en l'annex d'aquest decret.  
  
  
DISPOSICIÓ ADDICIONAL  
  
Única. Incidència pressupostària  
L'aplicació i el desplegament d'aquest decret no podrà tindre gens d'incidència en la dotació de despesa assignada a la Conselleria d'Hisenda i Model Econòmic, i en tot cas haurà de ser atesa amb els mitjans personals i materials de la conselleria esmentada.  
  
  
DISPOSICIÓ FINAL  
  
Única. Entrada en vigor  
Aquest decret entrarà en vigor l'endemà de la publicació en el Diari Oficial de la Generalitat Valenciana.  
  
València, 14 de febrer de 2020  
  
El president de la Generalitat,  
XIMO PUIG I FERRER  
  
El conseller d'Hisenda i Model Econòmic,  
VICENT SOLER I MARCO  
  
  
ANNEX  
Modificació dels articles 1, 3, 4 i 5 del Decret 112/2008, del Consell, pel qual es crea la Comissió Interdepartamental per a la Modernització Tecnològica, la Qualitat i la Societat del Coneixement a la Comunitat Valenciana.  
  
1. Es modifica l'article 1 del Decret 112/2008, que queda redactat de la manera següent:  
  
«Article 1. Objecte  
Aquest decret té per objecte la creació i la regulació de la composició, organització i funcions de la Comissió Interdepartamental per a la Modernització Tecnològica i les Comunicacions a la Comunitat Valenciana (d'ara endavant, comissió CITEC), que coordinarà i impulsarà el desenvolupament i l'execució de la política de la Generalitat en matèria de tecnologies de la informació i la comunicació en l'àmbit de l'Administració de la Generalitat i del seu sector públic dependent, així com en relació amb les administracions públiques, empreses, ciutadania i societat civil de la Comunitat Valenciana.»  
  
2. Es modifica l'article 3 del Decret 112/2008, que queda redactat de la manera següent:  
  
«Article 3. Naturalesa, competències i funcions de la Comissió  
1. La comissió CITEC és l'òrgan col·legiat de la Generalitat al qual li correspon l'impuls, coordinació, deliberació i assessorament en relació amb la política del Consell en les matèries i àmbit assenyalats en l'article 1 d'aquest decret, amb la finalitat d'aconseguir una vertadera transformació digital de les administracions públiques valencianes i adaptar-les per al compliment normatiu vigent a cada moment, així com aconseguir la plena incorporació de la ciutadania, empreses i organitzacions de la societat civil actual a la societat de la informació de manera adequada.  
2. En concret, correspon a la comissió CITEC:  
a) Impulsar en l'àmbit de cada departament de l'Administració de la Generalitat i de les entitats que integren el seu sector públic dependent, les polítiques, programes, projectes i actuacions aprovats en execució de la planificació estratègica del Consell en les matèries objecte de la seua competència.  
b) Ser informada preceptivament dels plans, programes o línies d'actuació que duguen a terme l'Administració de la Generalitat o el seu sector públic dependent en relació amb les matèries objecte de la seua competència.  
c) Informar preceptivament sobre els avantprojectes normatius de la Generalitat que es referisquen a les matèries objecte de la seua competència o les afecten.  
d) Coordinar i realitzar el seguiment del nivell d'implantació i desenvolupament de les polítiques de planificació, coordinació, autorització i control de les tecnologies de la informació i les comunicacions corporatives i l'administració electrònica de la Generalitat, del seu sector públic i de la Comunitat Valenciana, i proposar iniciatives de millora respecte d'aquestes matèries i àmbits.  
e) Promoure l'intercanvi d'experiències i la transferència de coneixement entre departaments, organismes i entitats en relació amb aquestes matèries.  
  
f) Oferir suport tècnic al nivell operatiu en les matèries de la seua competència i en els termes que especifique la comissió CITEC.  
  
g) Qualssevol altres funcions relacionades amb l'àmbit de la seua competència o que li siguen atribuïdes per la normativa vigent o per la que en el futur es dicte, així com les que li encomane el Consell per mandat específic o disposició de caràcter general, i les que li deleguen els òrgans amb competència en les matèries assenyalades.  
3. Així mateix, la comissió CITEC és el màxim òrgan col·legiat de caràcter consultiu de l'Administració de la Generalitat en matèria de seguretat dels sistemes d'informació, sense perjudici de les competències que la normativa aplicable atribueix al delegat o la delegada de protecció de dades.»  
  
3. Es modifica l'article 4 del Decret 112/2008, que queda redactat de la manera següent:  
  
«Article 4. Composició de la Comissió  
1. La comissió CITEC tindrà la composició següent:  
a) Presidència: la persona titular de la conselleria que tinga atribuïdes les competències en matèria de tecnologies de la informació i la comunicació.  
b) Vocals: les persones titulars de les sotssecretaries de la Presidència i de les conselleries de la Generalitat.  
El delegat o la delegada de Protecció de Dades de la Generalitat.  
Una persona titular de secretaria autonòmica o direcció general, en representació de cadascuna de les conselleries amb competències en les matèries d'educació; de tecnologia de la sanitat, d'innovació i transformació digital; de justícia i d'administració pública, designada per qui respectivament tinga la titularitat de cada conselleria, per raó de la seua vinculació competencial amb les matèries objecte d'aquesta comissió.  
  
c) Secretaria: la persona titular de l'òrgan directiu competent en matèria de tecnologies de la informació i la comunicació.  
Totes elles tindran veu i vot en el ple de la comissió CITEC.  
2. Les persones que exercisquen la Presidència del Ple de la comissió CITEC, de les comissions tècniques o dels grups de treball podran convocar a les seues reunions, amb caràcter permanent o no, i amb veu però sense vot, representants del sector públic instrumental dependent de la Generalitat, especialment dels seus organismes autònoms, societats mercantils, entitats de dret públic i fundacions públiques, quan ho consideren convenient en atenció a les característiques de l'organització, els assumptes a tractar o els treballs a efectuar.  
3. La Comissió podrà disposar d'un secretariat administratiu, que serà designat per qui exercisca la Secretaria d'aquella.»  
  
4. Es modifica l'article 5, apartat segon, del Decret 112/2008, que queda redactat de la manera següent:  
«2. La constitució, convocatòria, règim de les sessions i d'adopció d'acords, i, en general, el funcionament de la comissió CITEC, tant en ple com en comissió tècnica, s'ajustarà al que s'estableix en la Llei 40/2015, d'1 d'octubre, de règim jurídic del sector públic, sense perjudici que puguen aprovar normes pròpies de funcionament o de règim intern per al millor acompliment de les seues respectives atribucions.»


Còpia Permalink ELI